บอร์ดค่าจ้างไตรภาคี ประชุมเคาะอัตราค่าจ้างขั้นต่ำใหม่ประจำปีนี้ ลุ้นเป็นของขวัญปีใหม่แก่ผู้ใช้แรงงานทั่วประเทศ
บอร์ดค่าจ้างไตรภาคี ประชุมเคาะอัตราค่าจ้างขั้นต่ำใหม่ประจำปีนี้ ลุ้นเป็นของขวัญปีใหม่แก่ผู้ใช้แรงงานทั่วประเทศนายสุทธิ สุโกศล ปลัดกระทรวงแรงงาน ในฐานะประธานคณะกรรมการค่าจ้าง (บอร์ดค่าจ้าง) ประชุมคณะกรรมการค่าจ้างชุดที่ 20 ครั้งที่ 5/2562 ที่อาคารกระทรวงแรงงาน เพื่อพิจารณาอัตราค่าจ้างขั้นต่ำปี 2562 ซึ่งคณะกรรมการค่าจ้างตามระบบไตรภาคี ประกอบด้วย ตัวแทนฝ่ายนายจ้าง 5 คน ตัวแทนฝ่ายลูกจ้าง 5 คน และตัวแทนภาครัฐ 5 คน ส่วนบรรยากาศก่อนการประชุมมีคณะกรรมการค่าจ้างแต่ละฝ่ายทยอยเดินเข้าห้องประชุมและการประชุมวันนี้มีคณะกรรมเข้าร่วมการประชุมครบทั้ง 3 ฝ่าย รวม 15 คน ขณะที่ การประชุมบอร์ดค่าจ้างครั้งล่าสุด เมื่อวันที่ 9 สิงหาคม 2562 ที่ประชุมไม่มีวาระการพิจารณาการปรับขึ้นอัตราจ้างขั้นต่ำแต่อย่างไร มีเพียงเรื่องเพื่อทราบ ที่เป็นการรายงานสถานการณ์ทางเศษฐกิจและแรงงาน ผลการตรวจแรงงาน เรื่อง อัตราค่าจ้างขั้นต่ำ ข้อมูลจำนวนผู้สมัครงาน ตำแหน่งงานว่าง การบรรจุงาน และสำเนาการแต่งตั้งคณะอนุกรรมการพิจารณาค่าจ้างขั้นต่ำจังหวัด ส่วนการประชุมครั้งนี้ได้หยิบยกประเด็นที่ 46 จังหวัดที่ไม่ขอปรับเพิ่ม และตัวเลขที่คณะอนุกรรมการฝ่ายวิชาการได้พิจารณาและมีมติเสนอบอร์ดค่าจ้างให้ปรับขึ้นค่าจ้างในอัตรา 2-10 บาท ยังคงไว้สำหรับการพิจารณาปรับขึ้นค่าจ้างขั้นต่ำในวันนี้ด้วย อย่างไรก็ตาม ยังต้องรอดูว่าบอร์ดค่าจ้างจะมีมติอย่างไร โดยหลังเสร็จสิ้นการประชุม ปลัดกระทรวงแรงงานและผู้เกี่ยวข้อง จะแถลงข่าวผลการประชุมหารือการกำหนดอัตราค่าจ้างขั้นต่ำปี 2562